答屈爽
作者：李復
朝代：宋

paragraphs: 至人喜曠達，所遇無形迹。
非樂重其放，中心本純一。
東晉尚書令，簡文用王述。
論事匪卓越，動意皆真率。
以此能過人，謝安亦降挹。
微物器褊淺，舉趣半出匿。
靜坐本無事，城府强扃鐍。
終日如寒蟲，啾啾復唧唧。
計校不滿毫，血盡死猶泣。
疾趨赴冥囂，但如水就濕。
竟老何能爲，紛然衆惡集。
古先有至言，小人長戚戚。